Europos ekonomikos ir socialinių reikalų komiteto nuomonė dėl Skaitmeninio sektoriaus apmokestinimo

(tiriamoji nuomonė ES Tarybai pirmininkaujančios Čekijos prašymu)

(2022/C 443/08)

Pranešėjas Benjamin RIZZO Bendrapranešėjis Petru Sorin DANDEA

Prašymas pateikti nuomonę 2022 m. sausio 26 d. Europos reikalų ministro Mikulášo BEKO laiškas Teisinis pagrindas Sutarties dėl Europos Sąjungos veikimo 304 straipsnis Atsakingas skyrius Ekonominės ir pinigų sąjungos, ekonominės ir socialinės sanglaudos skyrius Priimta skyriuje 2022 7 1 Priimta plenarinėje sesijoje 2022 7 13 Plenarinė sesija Nr. 571 Balsavimo rezultatai (už / prieš / susilaikė) 200 / 0 / 1

1. Išvados ir rekomendacijos

1.1. Tinkamų skaitmeninės ekonomikos apmokestinimo principų ir taisyklių parengimas tapo pagrindine tiek Europos Sąjungos, tiek kitų tarptautinių reguliavimo institucijų užduotimi, siekiant fiskalinę politiką modernizuoti ir pritaikyti esamiems ir būsimiems poreikiams.

1.2. Europos ekonomikos ir socialinių reikalų komitetas (EESRK) siūlo, pasiekus tarptautinį susitarimą dėl EBPO ir G20 įtraukios sistemos 1 ramsčio, susijusio su apmokestinimo teisių perskirstymu, atitinkamas taisykles skubiai įgyvendinti ES, kartu su kitais svarbiausiais prekybos partneriais koordinuojant veiksmus ir vienu metu imantis bendros iniciatyvos.

1.3. EESRK mano, kad ES gali imtis pagrindinio vaidmens skaitmeninės ekonomikos apmokestinimo srityje. Tačiau toks vaidmuo turėtų būti atliekamas pagal tarptautinį EBPO ir G20 susitarimą, kaip jau buvo padaryta taikant 2 ramstį, susijusį su apsaugos nuo mokesčių bazės erozijos mechanizmu.

1.4. EESRK mano, kad labai svarbu kuo greičiau ES įgyvendinti tiek 1, tiek 2 ramstį, kad būtų pasiektas aukšto laipsnio suderinamumas su tarptautiniu susitarimu, dėl kurio bus rengiamos derybos EBPO ir G20 forume. 1 ir 2 ramsčiai turėtų būti vertinami kaip išsamus ir tarpusavyje integruotas reguliavimo dokumentų rinkinys.

1.5. EESRK pažymi, kad Europos teisėkūros iniciatyva dėl skaitmeninės ekonomikos apmokestinimo galėtų būti labai naudinga vidaus rinkai, nes, palyginti su skirtingomis nacionalinėmis iniciatyvomis, neabejotinai būtų sukurta veiksmingesnė sistema. Valstybėms narėms taikant nesuderintas ir skirtingas taisykles, padidėtų susiskaidymas visoje ES, atsirastų neaiškumas dėl apmokestinimo ir sumažėtų konkurencingumas.

1.6. EESRK ragina sudaryti tarptautinį susitarimą dėl 1 ramsčio – susitarimu turėtų būti siekiama sukurti veiksmingą mokesčių sistemą, kurioje būtų laikomasi neutralumo ir vienodo požiūrio principų ir kuri, viena vertus, padėtų išsaugoti skaitmeninėje ekonomikoje slypintį inovacijų potencialą ir, kita vertus, užtikrintų, kad beveik tik skaitmeninę veiklą vykdančios įmonės į nacionalinius biudžetus įneštų teisingą savo dalį.

1.7. EESRK ragina sudaryti tarptautinį susitarimą dėl 1 ramsčio, susitarime turėtų būti kiek įmanoma susilaikoma nuo pernelyg sudėtingų taisyklių ir siekiama skaidrumo, nuspėjamumo ir administracinio supaprastinimo, taip pat mažų reikalavimų laikymosi išlaidų. Dėl pernelyg sudėtingos sistemos iš tikrųjų gali atsirasti galimybių apeiti naujai sutartas taisykles ir sumažinti tų taisyklių veiksmingumą.

1.8. EESRK pabrėžia, kad svarbu tinkamai parengti tarptautinius skaitmeninius įmonių mokesčių įstatymus siekiant užkirsti kelią mokesčių slėpimui ir vengimui, taip pat sukurti teisingą, stabilią ir pažangią mokesčių sistemą. Įmonių pelno mokesčių srityje labai svarbu užtikrinti vienodas sąlygas, nes pastaraisiais metais keliose valstybėse narėse įmonės galėjo pasinaudoti specialiomis mokesčių taisyklėmis, labai sumažinančiomis jų efektyvųjį mokesčio tarifą.

1.9. EESRK mano, kad tinkamoje skaitmeninės ekonomikos apmokestinimo reguliavimo sistemoje turėtų būti atsižvelgta į didelę priklausomybę nuo nematerialiojo turto, atsirandančio dėl skaitmeninės pertvarkos. Dėl šio turto įmonėms atsirado gerokai daugiau galimybių vykdyti atitinkamą verslo veiklą kitoje jurisdikcijoje, fiziškai ten nebūnant.

1.10. EESRK atkreipia dėmesį į tai, kad dažnai skaitmeninės įmonės vertei kurti naudoja naudotojų duomenis. Toks vertės kūrimo būdas nėra įtrauktas į dabartines mokesčių sistemas, todėl atsiranda vertės kūrimo ir apmokestinimo neatitikimas. Šis konkretus klausimas turėtų būti tinkamai sprendžiamas įgyvendinant 1 ramstį.

1.11. EESRK dar kartą pabrėžia, kad labai svarbu taikyti metodą, kuris padėtų bet kurioje jurisdikcijoje išvengti dvigubo apmokestinimo ir netyčinio neapmokestinimo rizikos, iki minimumo sumažinant Europos įmonių reikalavimų laikymosi išlaidas. Šiuo požiūriu susitarimu dėl 1 ramsčio ir jo perkėlimo į nacionalinę teisę nuostatomis turėtų būti suderintos įvairios valstybių narių jau įgyvendinamos iniciatyvos, kad būtų išvengta neatitikimų ir spragų.

1.12. EESRK nuoširdžiai tikisi, kad tiek tarptautiniu, tiek ES lygmenimis kuo greičiau bus pasiektas perspektyvus susitarimas dėl 1 ramsčio, tačiau apgailestauja, kad vis dar esama kliūčių, trukdančių baigti rengti tokį svarbų susitarimą.

2. Pagrindinės aplinkybės

2.1. Dabartinės tarptautinės pelno mokesčio taisyklės yra pagrįstos XX a. pradžioje sukurtais ir ilgainiui iš dalies pritaikytais principais. Šiandienos aplinkybėmis jos nebeatitinka savo paskirties ir nėra pritaikytos skaitmeninei globalizuotai ekonomikai. Tai reiškia, kad mokestinės pajamos valstybėms nėra paskirstomos teisingai ir kad suteikiama galimybė toliau taikyti žalingą mokesčių praktiką, o tai kenkia viešiesiems finansams ir sąžiningai konkurencijai.

2.2. Taigi, tinkamų skaitmeninės ekonomikos apmokestinimo principų ir taisyklių parengimas tapo pagrindine tiek Europos Sąjungos, tiek kitų viso pasaulio reguliavimo institucijų užduotimi, siekiant fiskalinę politiką modernizuoti ir pritaikyti esamiems ir būsimiems poreikiams.

2.3. EBPO ir G20 mokesčių bazės erozijos ir pelno perkėlimo (BEPS) įtrauki sistema yra grindžiama dviejų ramsčių sprendimu, kuriuo siekiama spręsti mokesčių problemas, kylančias dėl vis labiau globalizuojamos ir skaitmeninamos ekonomikos.

2.4. 1 ramsčiu bus siekiama užtikrinti teisingesnį pelno ir apmokestinimo teisių paskirstymą tarp valstybių, kai tai susiję su didžiausiomis tarptautinėmis įmonėmis, visų pirma skaitmeninėmis įmonėmis. Įgyvendinant 1 ramstį daugiausia bus reikalaujama, kad tarptautinės įmonės dalį savo pelno mokesčių mokėtų ten, kur yra jų vartotojai ir naudotojai, taip sukuriant ryšį tarp pelno ir vietų, kuriose yra atitinkami naudotojai ir vartotojai.

2.5. Susitarimas dėl pelno perskirstymo pagal 1 ramstį apima skaitmeninių paslaugų mokesčių bei kitų aktualių panašių priemonių panaikinimą ir taikymo sustabdymą, taip panaikinant įtampą prekybos srityje, kylančią dėl tarptautinės mokesčių sistemos nestabilumo.

2.6. 2 ramsčiu siekiama užtikrinti, kad didelės tarptautinės įmonės, ypač skaitmeninės, mokėtų minimalų efektyvųjį 15 proc. pelno mokesčio tarifą, taip nustatant reguliavimo sistemą, kuri galėtų atgrasyti nuo pelno perkėlimo ir būtų tinkama užkirsti kelią žalingai mokesčių konkurencijai tarp jurisdikcijų. Taigi, būtų galima veiksmingai panaikinti konkurencijos dėl pelno mokesčio tarifų apribojimą ir pasiekti, kad būtų taikomas visuotinis minimalus pelno mokesčio tarifas, ir valstybės tuo naudotųsi siekdamos apsaugoti savo mokesčių bazes. EESRK ragina visas valstybes nares skubiai pasiekti politinį susitarimą dėl šių taisyklių, ir apgailestauja, kad galutinis sutarimas dar nepasiektas.

2.7. EBPO ir G20 forume buvo pasiektas tarptautinis susitarimas dėl 2 ramsčio ir įtraukios sistemos, ir ES institucijos tinkamai ėmėsi jį perkelti į nacionalinę teisę, pateikdamos pasiūlymą dėl direktyvos, dabar svarstomą Taryboje ( 1 )

2.8. EBPO ir G20 vis dar siekia bendro tarptautinio sutarimo šiuo klausimu, ir tai patvirtina pastarojo meto EBPO konsultacijos dėl 1 ramsčio – per jas siekiama sužinoti visuomenės nuomonę dėl taisyklių projekto, nors tokios taisyklės „neatspindi sutarimo dėl dokumento esmės“ ( 2 )

2.9. Europos Komisija 2018 m. paskelbė pasiūlymą dėl teisėkūros procedūra priimamo akto dėl skaitmeninės ekonomikos apmokestinimo, tačiau jis nepajudėjo į priekį daugiausia dėl to, kad nebuvo pasiektas tarptautinis platus sutarimas dėl taisyklių, kurios turėtų būti įgyvendinamos pagal 1 ramstį.

2.10. Tuo tarpu ES institucijos patvirtino Skaitmeninių rinkų aktą – juo siekiama reguliuoti konkurencinę skaitmeninių rinkų struktūrą. Šiuo atžvilgiu ES patvirtino originalią ir išsamią reguliavimo sistemą, kuri skiriasi nuo kitų didžiųjų prekybos blokų, pavyzdžiui, JAV, Kinijos ir kitų besiformuojančios rinkos ekonomikos valstybių, taikomų sistemų.

2.11. EESRK mano, kad, remdamasi Skaitmeninių rinkų akto pavyzdžiu, ES taip pat gali imtis pagrindinio vaidmens skaitmeninės ekonomikos apmokestinimo srityje. Tačiau toks vaidmuo turėtų būti atliekamas pagal tarptautinį EBPO ir G20 susitarimą, kaip jau buvo padaryta 2 ramsčio atveju.

3. Bendrosios pastabos

3.1. EESRK yra tvirtai įsitikinęs, kad, atsižvelgiant į ekonomikos skaitmeninę pertvarką ir siekiant geriau išnaudoti globalizacijos teikiamą naudą, esant tinkamam ir veiksmingam pasauliniam valdymui ir taisyklėms, bet kokie pelno apmokestinimo teisių paskirstymo valstybėms taisyklių pakeitimai turi būti visuotinai derinami. Todėl konkretūs sprendimai turi būti plataus tarptautinio susitarimo, apimančio kuo daugiau mokesčių jurisdikcijų, rezultatas. Be to, turėtų būti tinkamai atsižvelgta į skirtingą naujų taisyklių poveikį ir padarinius tiek mažoms, tiek didesnėms valstybėms narėms.

3.2. EESRK vertina skaitmeninės pertvarkos nulemtus reikšmingus ekonomikos pokyčius ir jų teigiamą poveikį mūsų visuomenei, taip pat didelį skaitmeninės pertvarkos potencialą mokesčių administravimo institucijoms suteikiant daugiau galių, tuo pasinaudojant kaip priemone, padedančia teikti geresnes paslaugas nacionaliniams biudžetams ir piliečiams. ES turės padėti valstybių narių mokesčių institucijoms ir koordinuoti jų veiksmus, kad jos galėtų prisitaikyti prie naujos tvarkos ir sparčiai besikeičiančių ekonominių aplinkybių.

3.3. EESRK sutinka su 2015 m. EBPO ir G20 mokesčių bazės erozijos ir pelno perkėlimo 1 veiksmo galutinėje ataskaitoje daroma išvada, kad skaitmeninė ekonomika vis didesniu mastu virsta pačia ekonomika. Daugelio įmonių skaitmeninė pertvarka metams bėgant buvo įspūdinga, ir šis procesas paspartėjo taikant pastarojo meto COVID-19 izoliavimo priemones. Dažnai dėl tokios tendencijos didžiulis skaitmeninių platformų uždirbtas pelnas ir fizinės vietos, kuriose yra įsikūrę susiję mokantys naudotojai ir vartotojai, nesutampa. Ateityje šis reiškinys turėtų būti nagrinėjamas ir socialinės apsaugos prievolių požiūriu.

3.4. EESRK siūlo, kad, pasiekus tarptautinį susitarimą dėl EBPO ir G20 įtraukios sistemos 1 ramsčio, suderinant kelias iki šiol išreikštas pozicijas, 1 ramstis, kaip anksčiau ir 2 ramstis, taip pat galėtų būti greitai įgyvendintas ES, koordinuojant veiksmus su kitais pagrindiniais prekybos partneriais, taip konsoliduojant vidaus rinką pagal Sutarties 113–115 straipsnius.

3.5. EESRK mano, jog labai svarbu, kad tiek 1, tiek 2 ramstis būtų kiek įmanoma greičiau įgyvendinti ES, pasiekiant aukšto laipsnio derėjimą su tarptautiniu susitarimu, dėl kurio bus rengiamos derybos EBPO ir G20 forume. 1 ir 2 ramsčiai turėtų būti vertinami kaip išsamus ir tarpusavyje integruotas reguliavimo dokumentų rinkinys, kurį būtų galima greitai įgyvendinti ES.

3.6. EESRK pažymi, kad Europos teisėkūros iniciatyva dėl skaitmeninės ekonomikos apmokestinimo galėtų būti labai naudinga vidaus rinkai, nes, palyginti su atskiromis nacionalinėmis iniciatyvomis, neabejotinai būtų sukurta veiksmingesnė sistema. Valstybėms narėms taikant nesuderintas ir skirtingas taisykles, grindžiamas skirtingais apmokestinimo principais ir kriterijais, padidėtų susiskaidymas visoje ES, atsirastų neaiškumas dėl mokesčių ir sumažėtų konkurencingumas. EESRK ragina sukurti ginčų sprendimo mechanizmą, kuris suteiktų galimybę valstybėms narėms spręsti galinčias kilti problemas.

3.7. Tarptautiniu susitarimu dėl 1 ramsčio turėtų būti siekiama sukurti veiksmingą mokesčių sistemą, kurioje būtų laikomasi neutralumo ir vienodo požiūrio principų ir kuri, viena vertus, padėtų išsaugoti skaitmeninėje ekonomikoje slypintį inovacijų potencialą, viena vertus, ir, kita vertus, užtikrintų, kad beveik tik skaitmeninę veiklą vykdančios įmonės į nacionalinius biudžetus ir visuomenę įneštų teisingą savo dalį.

3.8. EESRK ragina sudaryti tarptautinį susitarimą dėl 1 ramsčio; susitarime turėtų būti kiek įmanoma susilaikoma nuo pernelyg sudėtingų taisyklių ir siekiama skaidrumo, nuspėjamumo ir administracinio supaprastinimo, taip pat mažų reikalavimų laikymosi išlaidų. Dėl pernelyg sudėtingos sistemos iš tikrųjų gali atsirasti galimybių apeiti naujai sutartas taisykles ir sumažinti tų taisyklių veiksmingumą.

3.9. EESRK pabrėžia, kad svarbu tinkamai parengti tarptautinius skaitmeninius įmonių mokesčių įstatymus siekiant užkirsti kelią mokesčių slėpimui ir vengimui, taip pat sukurti teisingą, stabilią ir veiksmingą mokesčių sistemą.

3.10. EESRK pabrėžia, kad pagal 2 ramstį bus veiksmingai nustatytos dvi nacionalinės taisyklės, kurias reikės taikyti, – konkrečiau: A. tarpusavyje susijusios nacionalinės taisyklės (visuotinės kovos su mokesčių bazės erozija taisyklės), t. y.: i) pajamų įtraukimo taisyklė, pagal kurią patronuojančiajam subjektui nustatomas papildinis mokestis dėl į grupę įeinančio subjekto mažų apmokestinamų pajamų, ir ii) nepakankamai apmokestintų mokėjimų taisyklė, pagal kurią atskaitymai neleidžiami arba reikalaujama lygiaverčio patikslinimo tiek, kiek mažus mokesčius mokančio į grupę įeinančio subjekto pajamos nėra apmokestinamos pagal pajamų įtraukimo taisyklę; B. sutartimi pagrįsta taisyklė (apmokestinimo taisyklė), pagal kurią valstybės, kurioje gaunamos pajamos, jurisdikciją turintiems subjektams leidžiama taikyti ribotą apmokestinimą prie šaltinio tam tikriems susijusių šalių mokėjimams, kurie apmokestinami mažesniu nei minimalus tarifas mokesčiu.

4. Konkrečios pastabos

4.1. EESRK pabrėžia, kad įmonių pelno apmokestinimo srityje labai svarbu užtikrinti vienodas sąlygas. Pastaraisiais metais keliose valstybėse narėse kai kurios įmonės galėjo pasinaudoti specialiomis mokesčių taisyklėmis ir sumažinti efektyvųjį mokesčio tarifą. Prie tokio rezultato prisidėjo skaidrumo trūkumas, o keli opūs atvejai buvo susiję su tarptautinėmis įmonėmis, veikiančiomis skaitmeninių paslaugų srityje.

4.2. EESRK mano, kad tinkamoje skaitmeninės ekonomikos apmokestinimo reguliavimo sistemoje turėtų būti atsižvelgta į didelę priklausomybę nuo nematerialiojo turto, atsirandančio dėl skaitmeninės pertvarkos. Dėl šio turto įmonėms atsirado gerokai daugiau galimybių vykdyti reikšmingą verslo veiklą kitoje jurisdikcijoje, fiziškai ten nebūnant. Dabartinės tarptautinės mokesčių taisyklės ir principai turėtų būti pritaikyti šioms naujoms ekonominėms aplinkybėms.

4.3. EESRK atkreipia dėmesį į tai, kad skaitmeninės įmonės kurdamos turinį yra labai priklausomos nuo nematerialiojo turto, ypač nuo naudotojų duomenų naudojimo ir pasinaudojimo tais duomenimis vertei kurti. Šis vertės kūrimo būdas nėra įtrauktas į dabartines mokesčių sistemas, todėl atsiranda vertės kūrimo ir apmokestinimo neatitikimas. Šis konkretus klausimas turėtų būti tinkamai sprendžiamas įgyvendinant 1 ramstį.

4.4. EESRK dar kartą pabrėžia, kad labai svarbu taikyti metodą, kuris padėtų bet kurioje jurisdikcijoje išvengti dvigubo apmokestinimo ir netyčinio neapmokestinimo rizikos, iki minimumo sumažinant Europos įmonių reikalavimų laikymosi išlaidas. Šiuo požiūriu susitarimu dėl 1 ramsčio ir jo perkėlimo į nacionalinę teisę nuostatomis turėtų būti suderintos įvairios valstybių narių jau įgyvendinamos iniciatyvos, nes dėl šių skirtumų gali atsirasti neatitikimų ir spragų.

4.5. EESRK primena, kad vienas iš svarbiausių veiksnių, kuriais palaikomos ir skatinamos sudėtingos pastangos pasiekti visuotinį sutarimą dėl EBPO 1 ramsčio pasiūlymo, yra vienašališkų skaitmeninių mokesčių plitimas ir su tuo susijusi galimybė kelioms jurisdikcijoms reikalauti to paties pelno apmokestinimo teisių labai skirtingais ir kartais sutampančiais būdais.

4.6. Todėl 1 ramsčiu turėtų būti užtikrintas nacionalinių skaitmeninių paslaugų mokesčių ir kitų panašių įmonėms taikomų priemonių panaikinimas. Šis klausimas labai svarbus siekiant užtikrinti kelių pagrindinių jurisdikcijų sutarimą dėl 1 ramsčio ir išvengti naujų taisyklių, kurios ateityje galėtų būti užginčytos kaip diskriminacinės pagal Pasaulio prekybos organizacijos (PPO) taisykles ir gali sukelti nenumatytų padarinių tarptautinės prekybos požiūriu.

4.7. EESRK nuoširdžiai tikisi, kad kuo greičiau bus pasiektas perspektyvus tarptautinis susitarimas dėl 1 ramsčio, ir apgailestauja, kad vis dar esama kliūčių, trukdančių baigti rengti tokį susitarimą.

4.8. EESRK mano, kad įgyvendinus 1 ir 2 ramsčius, Europos vartotojų naudojamose platformose teikiamos paslaugos turėtų būti visiškai įtrauktos į PVM sistemą, kaip esminis elementas sprendžiant su skaitmenine ekonomika susijusius mokesčių klausimus. Reikėtų atkreipti dėmesį į tai, kad skaitmeninių ryšių paslaugų ir socialinių tinklų klientai šiomis paslaugomis gali naudotis nemokamai, dėl to kyla klausimų, kaip būtų galima pagrįstai taikyti PVM. PVM pajamos yra ES biudžeto nuosavi ištekliai, todėl EESRK mano, kad svarbu skaitmenines paslaugas taip pat įtraukti į mokesčio bazę.

4.9. EESRK mano, kad reikia tinkamai subalansuoti įmonių pelno mokesčių perskirstymą daugiausia eksportuojančioms ir daugiausia importuojančioms valstybėms, taip pat gamintojų ir vartotojų valstybėms, nekeliant pavojaus valstybių galimybėms įgyvendinti taip pat ir socialinius ir aplinkosauginius tikslus.

4.10. EESRK pažymi, kad skaitmeninė pertvarka kelia ne tik uždavinių, bet ir teikia galimybių mokesčių institucijoms. Dideli trečiųjų šalių duomenų kiekiai, kuriais gali naudotis mokesčių institucijos, suteikia galimybę automatizuoti daugiau ataskaitų, o tai taupo abiejų šalių laiką ir pinigus. Duomenų rinkimas taip pat gali būti naudojamas kovai su nepakankamu ataskaitų teikimu, mokesčių slėpimu ar sukčiavimu. Programinės įrangos sprendimai, kuriais keletas mokesčių administratorių naudojasi pardavimo duomenims fiksuoti sandorio sudarymo metu (duomenys gali būti teikiami tiesiogiai mokesčių institucijoms), jau padėjo gerokai padidinti kelių valstybių PVM pajamas.

2022 m. liepos 13 d., Briuselis Europos ekonomikos ir socialinių reikalų komiteto pirmininkė Christa SCHWENG

(1) Žr. EESRK nuomonę „Minimalus efektyvusis įmonių apmokestinimas“ (OL C 290, 2022 7 29, p. 52).

(2) OECD Consultation on the Draft Rules for Nexus and Revenues Sourcing Under Pillar 1 – Amount A, 2022 m. vasario 4 d.

(3) EESRK nuomonė „Kovos su pinigų plovimu teisės aktų rinkinys“ (OL C 152, 2022 4 6, p. 89).

(4) EESRK nuomonė dėl 21-ojo amžiaus verslo apmokestinimo (OL C 275, 2022 7 18, p. 40).

(5) EESRK nuomonė „Kova su naudojimusi priedangos subjektais“ (OL C 290, 2022 7 29, p. 45).